PJ Alawoya í Val - Leikur með liðinu í kvöld PJ Alawoya hefur skrifað undir samning við KKD Vals um að leika með liðinu út þetta tímabil í Dominosdeildinni . Hann er kominn til landsins og hefur fengið leikheimild og er því á skýrslu í sínum fyrsta leik með Val í kvöld þegar liðið sækir Grindavík heim . PJ er íslenskum körfuknattleiksmönnum að góðu kunnur . Hann varð Íslands - og bikarmeistari með KR árið 2017 og var með 15,8 stig , 8,3 fráköst , 1,7 stoðsendingar og 20,5 framlagspunkta í leik . Hann spilaði síðan með Tindastóli eftir áramótin á síðasta tímabili og var þá með 16 stig , 8,4 fráköst , 1,4 stoðsendingar og 20,2 framlagspunkta að meðaltali í leik . Ágúst Björgvinsson um PJ : " Við erum gríðarlega ánægð að fá PJ til okkar . Hann þekkir körfuboltann sem er spilaður hérna og það er mjög mikilvægt fyrir okkur . Hann gerði mjög vel hjá KR þar sem hann varð bæði Íslands - og bikarmeistari með liðinu . Hann var síðan mjög traustur með Tindastóli í vor . " PJ : " Ísland , ég er kominn aftur ! Ég er afar þakklátur Val og Gústa þjálfara fyrir að fá tækifæri til þess að gera það sem ég elska mest sem er að spila körfubolta . Valur er stórt félag og ég hlakka til tímabilsins ! " Á meðfylgjandi mynd má sjá PJ í leik með Tindastóli á síðasta tímabili . Ljósmyndari : Hjalti Árna ( Feykir.is ) .